Waar die Bergrivier in die Atlantiese Oseaan uitmond, lê die karaktervolle vissersdorpies van Velddrif en Laaiplek. Land en water smelt hier saam in 'n paradys van voëls, vis en veldblomme waar die besoeker die rustigheid van die ongerepte natuur ten volle kan geniet.
Velddrif en omgewing het 'n bekoring wat u keer op keer sal teruglok. Die gematigde Mediterreense klimaat maak dit heeljaar 'n uitstekende keuse vir u vakansie. Hier gaan die lewe rustig en onverstoord sy gang en kry 'n mens weer kans om asem te skep, heeltemal te ontspan en die natuur ten volle te geniet.